作者:竹林亭長
標題:沁園春
內容:自笑生身，歷事以來，垂六十年。今浮湛閭里，半非識面，交遊朋友，各色華顛。富貴不來，少年已去，空見悠悠歲月遷。雖然是，只壯心一點，猶自依然。新陽又長天邊。人指似山間詩酒仙。算胸次崔嵬，不勝百榼，筆端枯槁，難足千篇。隱几杖藜，相耕聽誦，聊看諸郎相後先。餘何□，但讀書煮茗，日晏高眠。